รายงานของคณะกรรมการตรวจสอบ ประจำปี 2553

เรียน ท่านผู้ถือหุ้นบริษัท เพรซิเดนท์ เบเกอรี่ จำกัด(มหาชน)

คณะกรรมการบริษัท เพรซิเดนท์ เบเกอรี่ จำกัด(มหาชน) เป็นผู้แต่งตั้งคณะกรรมการตรวจสอบ
ซึ่งเป็นกรรมการอิสระ โดย ณ สิ้นปี 2553 มีกรรมการตรวจสอบรวมจำนวน 4 ท่าน
จากเดิมมีจำนวน 3 ท่าน เพิ่มขึ้น 1 ท่าน ตามมติคณะกรรมการบริษัทฯ ครั้งที่ 4/2553 เมื่อวันที่
26 เมษายน 2553 ซึ่งมีรายนามดังต่อไปนี้

1. นายพิมล รัฐปัตย์ ประธานคณะกรรมการตรวจสอบ

(มีความรู้ ความเชี่ยวชาญ และมีประสบการณ์ด้านกฎหมาย)

2. แพทย์หญิงยุพา สุนทราภา กรรมการตรวจสอบ

(มีความรู้ ความเชี่ยวชาญ และมีประสบการณ์ด้านวิทยาศาสตร์การแพทย์)

3. รองศาสตร์จารย์ ดร.กุลภัทรา สิโรดม กรรมการตรวจสอบ

(มีความรู้ ความเชี่ยวชาญ และมีประสบการณ์ด้านการเงินและบัญชี)

4. นายบุญศักดิ์ เจียมปรีชา กรรมการตรวจสอบ

(มีความรู้ ความเชี่ยวชาญ และมีประสบการณ์ด้านบัญชีและภาษีอากร)

คณะกรรมการตรวจสอบ มีคุณสมบัติครบถ้วนตามที่กำหนดไว้ในกฎบัตรคณะกรรมการตรวจสอบ
และได้ปฏิบัติงานตามขอบเขตหน้าที่ และความรับผิดชอบที่ได้รับมอบหมายจากคณะกรรมการบริษัท
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยส่งเสริมให้บริษัทฯ
มีการกำกับดูแลกิจการที่ดี การปฏิบัติงานเป็นไปอย่างมีประสิทธิภาพ ประสิทธิผล โปร่งใส
และสามารถตรวจสอบได้ อันก่อให้เกิดประโยชน์สูงสุดต่อผู้ถือหุ้น นักลงทุน ผู้มีส่วนได้เสีย พนักงาน
ตลอดจนผู้ที่มีส่วนเกี่ยวข้องทุกฝ่าย คณะกรรมการตรวจสอบได้ปฏิบัติหน้าที่อย่างเป็นอิสระ
ไม่มีข้อจำกัดในการรับข้อมูล ซึ่งได้รับความร่วมมือเป็นอย่างดีทั้งจากผู้บริหารและพนักงานที่เกี่ยวข้อง

คณะกรรมการตรวจสอบ มีวาระการดำรงตำแหน่งคราวละ 1 ปี
หรือมีวาระเท่าเพียงจำนวนที่ยังคงมีอยู่ในคณะกรรมการบริษัท
กรรมการที่พ้นจากตำแหน่งตามวาระมีสิทธิได้รับเลือกกลับเข้ามาทำงานใหม่ได้
และกำหนดช่วงของวาระการดำรงตำแหน่งคณะกรรมการตรวจสอบเหมือนคณะกรรมการบริษัท โดย
มีนางสาว จิณห์ระพีร์ พุ่มสงวน ผู้จัดการส่วนตรวจสอบภายใน
เป็นเลขานุการคณะกรรมการตรวจสอบ

ในปี 2553 คณะกรรมการตรวจสอบมีการประชุมรวม 4 ครั้ง
เพื่อพิจารณาเกี่ยวกับความเสี่ยงที่สำคัญ และผลกระทบที่อาจเกิดขึ้น แผนการบริหารความเสี่ยง
และระบบการควบคุมภายในของบริษัทฯ อีกทั้งยังมีการประชุมร่วมกับผู้ตรวจสอบภายนอก ได้แก่
บริษัท สำนักงาน เอินส์ท แอนด์ ยัง จำกัด
เพื่อพิจารณาระบบการควบคุมภายในเกี่ยวกับรายงานทางการเงินของบริษัทฯ
ตลอดจนข้อสังเกตและรายงานผลการตรวจสอบของหน่วยงานดังกล่าว
มีการสอบทานแผนการตรวจสอบภายในประจำปี
พิจารณาผลการตรวจสอบและความคืบหน้าการดำเนินงานตามแผน
ประชุมร่วมกับผู้บริหารของหน่วยงานภายในของบริษัทฯ เพื่อพิจารณาประเด็นต่างๆ
สรุปผลการพิจารณาและเสนอคณะกรรมการบริษัทฯ และฝ่ายบริหารของบริษัทฯ
พิจารณาดำเนินการดังนี้

1. พิจารณาและสอบทานงบการเงินรายไตรมาส งบการเงินประจำปี
รวมทั้งการเปิดเผยข้อมูลที่เพียงพอ
ทันต่อเวลาการปฏิบัติตามหลักการบัญชีที่รับรองทั่วไป มาตรฐานการบัญชี
และการเปลี่ยนแปลงนโยบายบัญชีที่สำคัญของบริษัทฯ
ร่วมกับผู้สอบบัญชีก่อนนำเสนอคณะกรรมการบริษัท ซึ่งคณะกรรมการตรวจสอบได้สอบถาม
และรับฟังคำชี้แจงจากผู้บริหาร และผู้สอบบัญชี ในเรื่องที่เกี่ยวข้องอย่างชัดเจน และเพียงพอ
จึงมีความเห็นสอดคล้องกับผู้สอบบัญชีว่างบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

2. สอบทานระบบการควบคุมภายในที่สำคัญ โดยพบว่า บริษัทฯ มีระบบการควบคุมภายในที่เหมาะสม
เพียงพอ โปร่งใส มีประสิทธิภาพและประสิทธิผล รวมทั้งสามารถบรรลุวัตถุประสงค์
และเป้าหมายของดำเนินงาน รวมทั้งมีการเปิดเผยข้อมูลอย่างถูกต้อง ครบถ้วนและเชื่อถือได้
อีกทั้งยังเน้นย้ำให้ฝ่ายบริหารปรับปรุงระบบการควบคุม

ภายในของบริษัทฯ ในเรื่องต่อไปนี้

- ปรับปรุงนโยบาย เรื่อง การจัดซื้อจัดจ้าง เพื่อให้มีความเหมาะสม ความโปร่งใส
และตรวจสอบได้ในกระบวนการสรรหาและจัดซื้อ

- สอบทานและปรับปรุงขั้นตอนการควบคุมดูแล และการจัดเก็บทรัพย์สิน

- ปรับปรุงขั้นตอนการจำหน่ายทรัพย์สิน และอุปกรณ์ที่เสื่อมสภาพ

- สอบทานและปรับปรุงระบบการจัดส่งขนส่ง และระบบ Preventive Maintenance

- สอบทานและปรับปรุงระบบการควบคุมระบบสารสนเทศ General Control-สำนักงานใหญ่

- เร่งรัดการพัฒนาระบบบริหารทรัพย์สิน (Asset Management)
และดำเนินการให้ทุกหน่วยงานของบริษัทฯ มีการตรวจนับทรัพย์สินของตนเอง
เพื่อตรวจสอบความมีอยู่จริง และความถูกต้อง ครบถ้วนของทะเบียนทรัพย์สินของฝ่ายบัญชีบริหาร

- สอบทานและปรับปรุงนโยบายและระบบการบริหารจัดการของฝ่ายทรัพยากรบุคคล-สำนักงาน
และส่วนทรัพยากรบุคคล-โรงงาน

เพื่อให้ระบบการควบคุมภายในของบริษัทฯ มีประสิทธิภาพเพียงพอกับระดับความเสี่ยงที่ยอมรับได้
และเหมาะสมกับสภาพแวดล้อมทางธุรกิจที่เปลี่ยนแปลงไป

3. สอบทานการตรวจสอบภายใน โดยการสอบทานรายงานการตรวจสอบ
ซึ่งครอบคลุมระบบงานที่สำคัญของบริษัทฯ ตลอดจนให้คำแนะนำต่างๆ ต่อผู้ตรวจสอบภายใน
เพื่อเพิ่มประสิทธิภาพและประสิทธิผลในการปฏิบัติงาน อีกทั้งยังได้กำกับดูแลงานตรวจสอบภายใน
โดยได้มีการพิจารณาและให้ความเห็นชอบต่อแผนการตรวจสอบประจำปี การกำกับดูแลกิจการที่ดี
ทั้งนี้ยังได้สนับสนุนให้มีการพัฒนาความรู้ของบุคลากรของหน่วยงานตรวจสอบ
เพื่อให้การปฏิบัติงานตรวจสอบภายในเป็นไปตามมาตรฐานสากล
และยกระดับการตรวจสอบภายในให้มีประสิทธิภาพยิ่งขึ้น

4. รับทราบรายงานจากคณะกรรมการบริหารความเสี่ยง
เกี่ยวกับการจัดทำแผนการบริหารความเสี่ยง
ด้านปฏิบัติการ (Operation Risk) ในด้านการผลิต ด้านสำนักงาน และด้านฝ่ายขาย
เพื่อทราบถึงผลกระทบของความเสี่ยงต่างๆ และหาแนวทางในการบริหารความเสี่ยงของบริษัทฯ
พร้อมทั้งได้เสนอแนะให้หน่วยงานตรวจสอบภายใน
นำผลการประเมินความเสี่ยง ไปใช้ในการวางแผนการตรวจสอบภายในประจำปีของบริษัทฯ
พร้อมทั้งกำหนดให้มีการทบทวนแผนการตรวจสอบของบริษัทฯ เป็นประจำทุกครั้ง
เมื่อความเสี่ยงของบริษัทฯ มีการเปลี่ยนแปลง เพื่อเป็นแนวทางการตรวจสอบของบริษัทฯ
ให้มีประสิทธิผลยิ่งขึ้น

5.
ตรวจสอบและให้ความเห็นต่อรายการเกี่ยวโยงกันหรือรายการที่อาจมีความขัดแย้งทางผลประโยชน์
รวมถึงการเปิดเผยข้อมูลของรายการดังกล่าว
ตามข้อกำหนดของตลาดหลักทรัพย์แห่งประเทศไทยและสำนักงานคณะกรรมการหลักทรัพย์และตลาดหลักทรัพย์
โดยพบว่ารายการดังกล่าวเป็นการดำเนินการตามธุรกิจปกติของบริษัทในราคาที่สมเหตุสมผล
และได้มีการเปิดเผยข้อมูลอย่างเพียงพอ ถูกต้องและครบถ้วนแล้ว

6. สอบทานให้การปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
รวมทั้งกฎหมายอื่นที่เกี่ยวข้องกับการดำเนินธุรกิจของบริษัท
เพื่อให้เกิดความถูกต้องและโปร่งใสแก่ผู้ถือหุ้น และผู้เกี่ยวข้องทุกฝ่าย

7. ได้มีการนำเสนอรายงานกิจกรรมของคณะกรรมการตรวจสอบให้คณะกรรมการบริษัทฯ
ทราบทุกครั้งที่มีการประชุมคณะกรรมการตรวจสอบ
เพื่อให้สอดคล้องกับแนวทางปฏิบัติที่ดีของคณะกรรมการตรวจสอบ

8. พิจารณาคัดเลือก เสนอแต่งตั้ง และเสนอค่าตอบแทนของผู้สอบบัญชี
เพื่อนำเสนอต่อคณะกรรมการบริษัทให้ขออนุมัติจากที่ประชุมผู้ถือหุ้น

9. คณะกรรมการตรวจสอบทุกท่านได้เข้าร่วมประชุมผู้ถือหุ้น ครั้งที่ 31 เมื่อวันที่ 26 เมษายน
2553 เพื่อช่วยตอบข้อซักถามของผู้ถือหุ้นด้วย

สรุปโดยภาพรวมแล้ว
คณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการตรวจสอบที่ได้รับอนุมัติจากคณะกรรมการบริษัทฯ
และมีความเห็นว่าคณะกรรมการบริษัทตลอดจนผู้บริหารของบริษัทมีความมุ่งมั่นในการปฏิบัติหน้าที่เพื่อให้บรรลุเป้าหมายของบริษัทอย่างมีคุณภาพเยี่ยงมืออาชีพ
และได้ให้ความสำคัญอย่างยิ่งต่อการดำเนินงานภายใต้ระบบการควบคุมภายในที่มีประสิทธิผล
มีระบบการกำกับดูแลกิจการที่ดี โดยมีความโปร่งใสและเชื่อถือได้
และภายใต้จริยธรรมและจรรยาบรรณของผู้บริหารและพนักงานของบริษัทฯ ซึ่งทำให้เชื่อมั่นได้ว่า
บริษัท เพรซิเดนท์ เบเกอรี่ จำกัด(มหาชน)
มีการพัฒนาปรับปรุงระบบการปฏิบัติงานให้มีคุณภาพดีขึ้นอย่างต่อเนื่อง
และมีความพร้อมที่จะเจริญเติบโต โดยดำรงไว้ซึ่งการเป็นองค์กรที่มีการกำกับดูแลกิจการที่ดีตลอดไป

ในนามคณะกรรมการตรวจสอบ

(นายพิมล รัฐปัตย์)

ประธานกรรมการตรวจสอบ